Andrei Volosevici va candida pentru al treilea mandat de primar al Ploieștiului din partea PSD. Până acum, acesta a devenit edil ca membru PDL, respectiv PNL. În cariera sa politică, Volosevici a schimbat nu mai puțin de 5 (cinci) partide.
Andrei Volosevici a câștigat primul mandat de primar al Ploieștiului sub sigla PDL, în 2008.
În 2012, Volosevici a pierdut primăria, în fața candidatului PSD, Iulian Bădescu, dar a reușit să prindă un mandat de senator în toamnă.
Atunci a candidat din partea alianței politice Alianța România Dreaptă (ARD) formată PDL, Iniţiativa Civică de Centru-Dreapta, PNŢCD, Noua Republică şi Fundaţia Creştin-Democrată.
ARD a fost alianța în care s-au ”refugiat” pedeliștii pentru a supraviețui politic valului USL, formată din PSD și PNL.
După numai doi ani, Volosevici a trecut la Partidul Mișcarea Populară, la scurt timp după ce Elena Udrea s-a înscris în noua formațiune a lui Traian Băsescu.
N-a stat mult nici la PMP, pentru că același Volosevici s-a înscris în PNL.
Apoi a întors-o ca la Ploiești, semnând adeziunea la ALDE, partidul înființat de Călin Popescu Tăriceanu.
De altfel, Volosevici a și candidat, din partea ALDE, la alegerile parlamentare din 2016, fără succes.
La alegerile locale din 2020, Volosevici a devenit pentru a doua oară primar al Ploieștiului candidând sub sigla PNL, în tandem cu Iulian Dumitrescu, cel care a câștigat șefia Consiliului Județean Prahova.
La scurt timp după ce a devenit primar al Ploieștiului pentru a doua oară, Volosevici le-a declarat ”război” liberalilor, cu care a intrat în conflict deschis inclusiv în ședințele Consiliului Local Ploiești.
În urmă cu un an, mai exact în iunie 2023, Volosevici a anunțat că a trecut la PSD, partid din partea căruia va candida pentru al treilea mandat de primar al Ploieștiului la alegerile din 9 iunie.
Așadar, Volosevici a schimbat până acum cinci partide: PDL, PMP, ALDE, PNL și PSD. Vorba primului său șef politic la nivel național: Să trăiți bine!